ब्रिटेन की महारानी एलिज़ाबेथ द्वितीय ने राष्ट्रमंडल खेलों के उद्घाटन की घोषणा की.सेल्टिक पार्क में आयोजित इस उद्घाटन समारोह में क़रीब दो हज़ार कलाकारों ने हिस्सा लिया. सेल्टिक पार्क को स्कॉटलैंड में फ़ुटबॉल के घर के रूप में जाना जाता है.यहाँ पर यूरोप की सबसे बड़ी एलईडी स्क्रीन लगाई गई थी, जो क़रीब सौ मीटर लंबी, 11 मीटर ऊंची और क़रीब 38 टन वजनी है.उद्घाटन समारोह के लिए ख़ासतौर पर एक स्टेज बनाया गया था. गायक रॉड स्टीवर्ट समेत कई कलाकारों ने लोगों का मनोरंजन किया. इन खेलों को दुनिया भर में क़रीब डेढ़ अरब लोग टीवी पर देखेंगे. खेलों की सफलता के लिए हरसंभव प्रयास किए गए हैं. खेल गांव में लगाने के लिए दो लाख 60 हज़ार फर्नीचर और अन्य उपकरणों को लंदन के ओलंपिक गांव से लिया गया है.इस कॉम्पलेक्स पर 2009 में काम शुरू हुआ था, जो इस साल जनवरी में निर्धारित अपने तय समय से पहले ही पूरा हो गया.लंदन ओलंपिक खेलों में रजत पदक विजेता निशानेबाज़ विजय कुमार राष्ट्रमंडल खेलों में भारतीय दल के ध्वजवाहक थे.'नगाड़ा बजा' की धुन पर भारत के दल ने स्टेडियम में प्रवेश किया.भारत के 224 एथलीट 14 खेलों की करीब 250 मेडल स्पर्धाओं में शिरकत करेंगे.2010 के दिल्ली राष्ट्रमंडल खेलों में भारत की ओर 495 एथलीटों ने हिस्सा लिया था. इन एथलीटों ने 38 स्वर्ण, 27 रजत और 36 कांस्य सहित कुल 101 पदक जीते थे.ये खेल तीन अगस्त तक चलेंगे. इस दौरान 71 देशों के साढ़े चार हज़ार खिलाड़ी अपने कौशल का प्रदर्शन करेंगे.(बीबीसी हिन्दी के एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)